Foto: Hina

STIPE Petrina, primoštenski načelnik i novopečeni saborski zastupnik sa liste MOST-a, odavno je poznat kao čovjek bez dlake na jeziku.

> Evo za koje reforme i projekte se zalaže MOST

> Prgomet: Bez Mosta nema nove Vlade, a mandatari neće biti ni Milanović ni Karamarko



"Jedini pobjednik i najveće čudo ovih izbora je Most nezavisnih lista i točka. Svima je to jasno, samo neki se prave da ono što je očito ne vide", odlučne Petrinine riječi prenosi Tris.



On smatra da je MOST dobio glasove zato jer su ljudi željni promjena pa bi, sukladno tome, svako pristupanje nezavisnih jednoj ili drugoj koaliciji bilo ravno nacionalnoj izdaji.



"SDP je u protekle četiri godine mandata imao na raspolaganju 520 milijardi kuna za svoju promidžbu a nisu ni relativni pobjednik izbora. HDZ je ostao 20 posto ispod onoga što su planirali i očekivali. Mi u Mostu nadišli smo sva svoja i najoptimističnija očekivanja", objašnjava Petrina.

Tekst se nastavlja ispod oglasa

Ako se MOST prikloni HDZ-u bolje da nije ni postojao



On vidi nekoliko mogućih opcija u bliskoj budućnosti. Prva je da MOST potpiše suradnju s HDZ-om, a u tom slučaju, smatra Petrina, bilo bi bolje da nikada nisu ni postojali. No ni koaliranje s SDP-om njemu nije rješenje i jednako je ubitačno, smatra načelnik Primoštena, zbog lijenosti i bahatosti SDP-ovaca. Treća opcija, koja se posljednjih dana mogla čuti, je velika koalicija HDZ-a i SDP-a kada bi, smatra Petrina, sve maske konačno pale. Jedna od opcije je, smatra, i formiranje Vlade nacionalnog jedinstva u kojoj bi mandatara predložio MOST.



"Božo je sklon razgovarati. S kime, molim vas? Sa zločincima i varalicama! U svakom slučaju, naše priklanjanje jednima ili drugima bilo bi dno dna", u svom stilu će Petrina koji je odmah u izbornoj noći najavio da očekuje nemoralne ponude za kupnju MOST-ovih zastupnika pri čemu je, kaže, beskrupulozniji HDZ jer imaju više utakmica u nogama.



No ako nema suradnje, postavlja se pitanje je li moguće napraviti reforme koje MOST želi.



"Naravno da jest. Ali to se ne postiže preko noći. Ja sam 2011. u općini Primošten od 11 vijećničkih mandata imao samo četiri, a do kraja toga mandata bilo nas je osam jer su mi pristupali ljudi i iz drugih političkih opcija. Pa smo s vremenom postali neprikosnoveni u Općini, a onda se odlučili kandidirati i za Županijsku skupštinu i dobili osam vijećnika. A sad smo i u Saboru", objašnjava Petrina.

Karamarko je oličenje zla



Petrina razumije da je politika takva kakva je, ali smatra da sve ima svoje granice. Za njega je HDZ granica koju ne može prijeći.



"Tomislav Karamarko je za mene oličenje zla u Hrvatskoj, što ćete se uvjeriti ako dođete na suđenje , recimo, Draganu Paravinji koji ga na svakoj raspravi spominje, ali ne samo on… S njim ni pod koju cijenu ne bi mogao surađivati. Ukoliko bi se to dogodilo, trenutno bih istupio iz Mosta. Ali, ne samo ja. Bilo bi nas bar pet. Uostalom, nas 19 zastupnika iz Mosta još se i ne poznajemo, još nismo sjeli zajedno i jedni drugima se predstavili, razmijenili mišljenja, razgovarali… Dakle, govorim samo o pet ljudi koje znam", teške riječi iznosi Petrina.



Razumije, kaže, one koji glasaju za HDZ jer mnogi na taj način glasaju za svoj život, posao i egzistenciju koja im je vezana za tu stranku. On, međutim, nije jedan od njih pa im se ne mora pokloniti već će, ako im se MOST prikloni, on s mosta jednostavno odšetati.



